b"\n_START_ARTICLE_\nBescanviador de calor\n_START_SECTION_\nClassificaci\xc3\xb3 dels intercanviadors de calor de superf\xc3\xadcie\n_START_PARAGRAPH_\nEls intercanviadors de fluxos paral\xc2\xb7lels s'utilitzen generalment per a l'intercanvi t\xc3\xa8rmic l\xc3\xadquid-l\xc3\xadquid, mentre que els de fluxos creuats s'utilitzen generalment en l'intercanvi l\xc3\xadquid-gas.\n_START_SECTION_\nIntercanviadors de calor tubulars\n_START_PARAGRAPH_\nL'intercanviador indirecte m\xc3\xa9s simple \xc3\xa9s l'intercanviador de tubs conc\xc3\xa8ntrics; consta de dues canonades conc\xc3\xa8ntriques, una a l'interior de l'altra, circulant els dos fluids per l'espai anular i per la canonada interior. Els fluxos poden ser en el mateix sentit (corrents paral\xc2\xb7lels) o en sentit contrari (a contracorrent).\n_START_SECTION_\nTransmissi\xc3\xb3 de calor per conducci\xc3\xb3\n_START_PARAGRAPH_\nLa conducci\xc3\xb3 \xc3\xa9s la forma en qu\xc3\xa8 t\xc3\xa9 lloc la transfer\xc3\xa8ncia d'energia a escala molecular. Quan les mol\xc3\xa8cules absorbeixen energia t\xc3\xa8rmica vibren sense despla\xc3\xa7ar-se, augmentant l'amplitud de la vibraci\xc3\xb3 a mesura que augmenta el nivell d'energia. Aquesta vibraci\xc3\xb3 es transmet d'unes mol\xc3\xa8cules a altres sense que tingui lloc cap moviment de translaci\xc3\xb3. En la transmissi\xc3\xb3 de calor per conducci\xc3\xb3 no hi ha moviment de mat\xc3\xa8ria. La conducci\xc3\xb3 \xc3\xa9s el m\xc3\xa8tode m\xc3\xa9s habitual de transmissi\xc3\xb3 de calor en processos d'escalfament / refredament de materials s\xc3\xb2lids opacs. Si hi ha un gradient de temperatura en un cos, tindr\xc3\xa0 lloc una transmissi\xc3\xb3 de calor des de la zona d'alta temperatura cap a la que est\xc3\xa0 a temperatura m\xc3\xa9s baixa. El flux de calor \xc3\xa9s proporcional al gradient de temperatura.\n_START_SECTION_\nTransmissi\xc3\xb3 de calor per convecci\xc3\xb3\n_START_PARAGRAPH_\nQuan un fluid circula al voltant d'un s\xc3\xb2lid, per exemple per l'interior d'una canonada, si hi ha una difer\xc3\xa8ncia de temperatura entre els dos, t\xc3\xa9 lloc un intercanvi de calor entre ells. Aquesta transmissi\xc3\xb3 de calor es deu al mecanisme de convecci\xc3\xb3. L'escalfament i refredament de gasos i l\xc3\xadquids s\xc3\xb3n els exemples m\xc3\xa9s habituals de transmissi\xc3\xb3 de calor per convecci\xc3\xb3. Depenent de si el flux del fluid \xc3\xa9s provocat artificialment o no, es distingeixen dos tipus de convecci\xc3\xb3: for\xc3\xa7ada i lliure (tamb\xc3\xa9 anomenada natural). La convecci\xc3\xb3 for\xc3\xa7ada implica l'\xc3\xbas d'algun mitj\xc3\xa0 mec\xc3\xa0nic, com una bomba o un ventilador, per a provocar el moviment del fluid. Tots dos mecanismes poden provocar un moviment laminar o turbulent del fluid.\n_START_SECTION_\nImport\xc3\xa0ncia de l'a\xc3\xafllament en la disminuci\xc3\xb3 de les p\xc3\xa8rdues de calor en els equips\n_START_PARAGRAPH_\nEls equips per al processament d'aliments se solen a\xc3\xafllar per a minimitzar les p\xc3\xa8rdues de calor cap a l'entorn. Si no s'a\xc3\xafllen, els equips poden tenir p\xc3\xa8rdues de calor per qualsevol dels tres mecanismes de transmissi\xc3\xb3 de calor: conducci\xc3\xb3, convecci\xc3\xb3 o radiaci\xc3\xb3. Les p\xc3\xa8rdues de calor per conducci\xc3\xb3 a trav\xc3\xa9s de l'aire solen ser petites per la seva baixa conductivitat (k\xe2\x82\x90\xe1\xb5\xa2\xe1\xb5\xa3\xe2\x82\x91 = 0,0258 W / mK a 30\xc2\xb0C). Les p\xc3\xa8rdues de calor per convecci\xc3\xb3 s\xc3\xb3n m\xc3\xa9s importants, ja que els corrents de convecci\xc3\xb3 es desenvoluparan f\xc3\xa0cilment si hi ha una difer\xc3\xa8ncia de temperatura entre el cos i el seu entorn. Cal a\xc3\xafllar per a disminuir el flux de calor entre un objecte i els seus voltants. El material a\xc3\xafllant ha de tenir baixa conductivitat t\xc3\xa8rmica i capacitat per frenar els corrents de convecci\xc3\xb3. Els materials m\xc3\xa9s utilitzats per a\xc3\xafllar inclouen el suro, sals de magnesi, la llana de vidre i el poliestir\xc3\xa8 expandit. En el passat es va utilitzar molt l'asbest per les seves bones propietats a\xc3\xafllants, per\xc3\xb2 la fibra d'asbest es va mostrar causant de c\xc3\xa0ncer i ja no s'utilitza. Actualment es fabriquen peces de magn\xc3\xa8sia i altres a\xc3\xafllants de f\xc3\xa0cil instal\xc2\xb7laci\xc3\xb3 sobre canonades i altres equips."